Afrikaans: Die doel van hierdie artikel is om die soeklig te plaas op die waarde van indiepteondersoek teenoor die dikwels oningeligte gebruik van fokusgroepe in navorsing. Fokusgroepe word dikwels gesien as ’n ekonomiese manier om individuele inligting van die agt tot twaalf deelnemers te bekom. Die indiepte-fokusgroep werp lig op die onderliggende kwessies in ’n groep of organisasie, soos onder andere magsdinamiek, interverhoudinge, samewerking en konsensus. Die benadering wat gevolg word in die afneem van ’n fokusgroep waar ’n navorser die dieper inligting en begrip oor die waardes en magsverhoudinge wat alle intergroepverhouding onderlê bekom, verskil hemelsbreed van die insameling van slegs inhoud, en dit word onderstreep dat die fokusgroep nie noodwendig maklik of goedkoop is nie. Die vaardigheid en kennis van die fasiliteerder of navorser is in hierdie verband van die uiterste belang.